
Az analízis szerepe az interpretációban (J.S.Bach: c-moll Preludium BWV 1011)

Általánosan elterjedt az a nézet, hogy a barokk zenéről már nem lehet újat mondani. Alapvetően egyet tudok érteni a nézettel, és az én dolgozatom sem valami friss felfedezéssel foglalkozik, ami új megvilágításba helyezi az egész régizenét. Ezzel szemben a célom inkább az, hogy a meglévő és rendelkezésre álló információkból állítsak össze egy olyan rendszert, ami végeredményben más - reményeim szerint jobb - útra tereli az egész játékot.
A dolgozat tulajdonképpen a következő kérdésre keresi a választ: lehet-e egyszerre izgalmasan, ha kell, néhol szabadon, de a formai és funkciós szabályok betartásával és figyelembe vételével Bachot játszani? Meg lehet-e találni a tiszta és teljes zenét a kotta mögött?
A dolgozat legfontosabb gondolata, hogy az interpretáció kialakítását két fázisra kell osztani, melyek mindegyike elengedhetetlen a hiteles és magas színvonalú produkcióhoz.
Az első fázis során meghatározzuk a darab alapvető sajátosságait, majd a második fázis során ehhez képest azonosítjuk a megszokottól eltérő jelenségeket, szabálytalanságokat.
A darab alapvető sajátosságai közé tartozik az ütemmutató, a hozzá tartozó súlyrend, a hangnem, a karakter, a leggyakoribb ritmusértékek, ritmusfordulatok, a leggyakoribb lépések, hangközök.
A második fázis során megkeresünk minden súlyrendi eltolódást, modulációt, hangnemi kitérést, ritka vagy furcsa ritmust, hangközt, lépést vagy akkordot.
A két lépcső egyikének hiánya komoly hiányosságokhoz vezethet. Az első lépcső kihagyása szakmailag hiteltelenné teszi az előadást, míg a második lépcső kihagyása vezet a szabályos, de unalmas játékhoz.
A dolgozat záró részében rávilágítok, hogy az analízis célja végeredményben nem a darabokra szedés, hanem pont az, hogy az információkból alakuljon ki egy minél részletesebb interpretáció.



